પાત્રમાં ઓતપ્રોત થવાની ખૂબી જ મીનાકુમારીની ભૂમિકાઓને યાદગાર બનાવી ગઈ. પાત્ર રમૂજી હોય તો મીનાને ચહેરો-મહોરો, આંખ, હોઠ અને હલનચલન બધું જ હસતું લાગે. પાત્ર ગંભીર કે વેદનાસભર હોય તો મીનાનું આખું વ્યક્તિત્વ આંસુભીનું લાગે. દિલીપ કુમાર સાથેની એની ફિલ્મ ‘આઝાદ’ કે ‘કોહિનૂર’ જુઓ. કિશોરકુમાર સાથેની એની ફિલ્મ ‘નયા અંદાઝ’ કે ‘શરારત’ જુઓ. મીનાનું સમગ્ર વ્યક્તિત્વ હસતું લાગશે. રાજેન્દ્ર કુમાર સાથેની ‘ચિરાગ કહાં રોશની કહાં’ કે ‘દિલ એક મંદિર’ ફિલ્મ જુઓ. મીનાકુમારીની ભાવસભર આંખો જોનારની આંખો ભીની કરી નાખે. કોક ફિલ્મમાં એના બન્ને વ્યક્તિત્વો સાથે પ્રગટી ઊઠે છે. રાજ કપૂર સાથેની ‘શારદા’ ફિલ્મમાં શરૂમાં એ રાજ કપૂરની પ્રિયતમા છે. અને ઉત્તરાર્ધમાં એ રાજ કપૂરની ઓરમાન માતા છે. રાજ કપૂર સાથેનાં શરૂનાં દ્રશ્યોમાં (ખાસ કરીને મન્નાડેએ ગાયેલા ‘જપ જપ જપ રે પ્રેમ કી માલા’વાળા દ્રશ્યમાં) મીનાકુમારીનું રમતિયાળ વ્યક્તિત્વ ઉપસે છે જ્યારે ઉત્તરાર્ધમાં એક જાજરમાન, પ્રગલ્ભ માતાનું સ્વરૂપ પ્રગટે છે.